**ΣΥΝΤΟΝΙΣΤΙΚΗ ΕΠΙΤΡΟΠΗ**

**ΔΙΚΗΓΟΡΙΚΩΝ ΣΥΛΛΟΓΩΝ ΕΛΛΑΔΟΣ**

**Αθήνα, 10/9/2019**

**Δελτίο Τύπου**

**Συνάντηση της Συντονιστικής Επιτροπής με τον Υπουργό Οικονομικών**

Συνάντηση με τον Υπουργό Οικονομικών κ. Χρήστο Σταϊκούρα είχε σήμερα αντιπροσωπεία της Συντονιστικής Επιτροπής των Δικηγορικών Συλλόγων της Χώρας, αποτελούμενη από τον Πρόεδρο της Ολομέλειας των Προέδρων των Δικηγορικών Συλλόγων Ελλάδος και του ΔΣΑ κ. Δημήτρη Βερβεσό και τους Προέδρους των Δικηγορικών Συλλόγων Θεσσαλονίκης, κ Ευστάθιο Κουτσοχήνα, Αιγίου, κ. Γεώργιο Μπέσκο, Ηλείας, κ. Δημήτριο Δημητρουλόπουλο, Καστοριάς, κ. Γεώργιο Μπαλιάκα, Κέρκυρας, κ. Γεώργιο Καλούδη, Λαμίας, κ. Αθανάσιο Μακρυγιάννη και Πατρών, κ. Αθανάσιο Ζούπα, προκειμένου να συζητηθούν τα σημαντικά ζητήματα που αφορούν στο δικηγορικό σώμα και τα οποία απαιτούν άμεση λύση.

Η Συντονιστική Επιτροπή έθεσε στον κ. Υπουργό τα κάτωθι θέματα:

1. Την μείωση των φορολογικών συντελεστών στα εισοδήματα από την άσκηση του δικηγορικού επαγγέλματος.
2. Την μείωση της προκαταβολής φόρου
3. Την κατάργηση του τέλους επιτηδεύματος
4. Την κατάργηση του ΦΠΑ στις δικαστηριακές υπηρεσίες, άλλως, τη μετάπτωσή του σε χαμηλότερο συντελεστή.
5. Την επέκταση του ορίου της προαιρετικής απαλλαγής από το καθεστώς ΦΠΑ από τις 10.000 στις 25.000 ευρώ.
6. Τον επανακαθορισμό των επαγγελματικών δαπανών που εκπίπτουν από το ακαθάριστο εισόδημα, με βάση τις πραγματικές δαπάνες που απαιτούνται για την άσκηση του επαγγέλματος.
7. Ζητήματα που άπτονται της μισθολογικής εξέλιξης των δικηγόρων που υπηρετούν με έμμισθη εντολή στο Δημόσιο και τα ΝΠΔΔ και της μισθολογικής αναγνώρισης των μεταπτυχιακών τίτλων/διδακτορικών τίτλων τους.
8. Τις προϋποθέσεις για τον χαρακτηρισμό απαιτήσεων ως επισφαλών και την απαλλαγή από αυτές.
9. Τον προσδιορισμό του χρόνου είσπραξης των αμοιβών και ως εκ τούτου τον χρόνο έκδοσης του προβλεπόμενου παραστατικού στοιχείου, στις περιπτώσεις που η είσπραξη γίνεται σε μεταγενέστερο χρόνο της παροχής, της υπηρεσίας (π.χ. Δημόσιο, Νομική Βοήθεια, εργολαβικά δίκης κοκ)

Ο κ. Υπουργός, αφού αναφέρθηκε στην γενικότερη οικονομική κατάσταση και στις εξαγγελίες του κ. Πρωθυπουργού στην ΔΕΘ, διευκρίνισε ότι για το 2020 οι μειωμένοι συντελεστές φορολόγησης και ιδίως ο μειωμένος συντελεστής 9% για εισοδήματα μέχρι 10.000 ευρώ, θα ισχύει και για τους ελεύθερους επαγγελματίες δικηγόρους. Επίσης ο μειωμένος συντελεστής (από 29% σε 24%) θα ισχύει και για τις δικηγορικές εταιρείες.

Ως προς το θέμα του ΦΠΑ ο κ. Υπουργός ανέφερε ότι το θέμα αυτό μπορεί να εξεταστεί εντός του 2020, εφόσον η πορεία των οικονομικών το επιτρέψει και δημιουργηθεί ο αναγκαίος δημοσιονομικός χώρος. Ως προς τα ζητήματα της μείωσης της προκαταβολής φόρου και της κατάργησης του τέλους επιτηδεύματος και της εισφοράς αλληλεγγύης, ο κ. Υπουργός τόνισε ότι μπορούν να εξεταστούν μετά το 2021 και σε βάθος τετραετίας, εφόσον οι δημοσιονομικές συνθήκες το επιτρέψουν. Για τα υπόλοιπα θέματα, ο κ. Υπουργός επιφυλάχθηκε, να απαντήσει, μετά την κατάθεση σχετικών υπομνημάτων από το Δικηγορικό Σώμα.

Η Συντονιστική Επιτροπή ευχαρίστησε τον κ. Υπουργό για τη συνάντηση, θα είναι σε διαρκή επικοινωνία μαζί του προκειμένου να επιτευχθούν άμεσα λύσεις σε όλα τα ανωτέρω.